MNOGE gledatelje je u čudu ostavila odluka da prijenos utakmice između Mađarske i Hrvatske (18 sati) ide na specijaliziranom zabavnom kanalu Doma TV.

Prvu utakmicu Hrvatske u kvalifikacijama za Europsko prvenstvo protiv Azerbajdžana (2:1) prenosila je Nova TV, ali je okršaj s Mađarima prebačen na kanal koji se emitira u sustavu digitalne zemaljske televizije i ima nešto slabiju pokrivenost signalom.

Među onima koji su iznenađeni tom odlukom je i vratar Dinama Danijel Zagorac.

"Nekidan je reprezentaciju prenosila Nova TV, protiv Mađara će prenositi Doma TV, a idući put će prenositi Cartoon Network, uključenje u prijenos odmah nakon Scooby Doo-a", napisao je Zagorac na Facebooku.

Tekst se nastavlja ispod oglasa

Dok Doma TV bude prenosila drugu kvalifikacijsku utakmicu Hrvatske Nova TV će emitirati reprizu zabavne emisije "Ljepotice i genijalci".

United Group, u čijem su vlasništvu Nova TV, Sport Klub i N1, ima prava za Europsko prvenstvo, kvalifikacije za Europsko prvenstvo, Ligu nacija i kvalifikacije za Svjetsko prvenstvo.

HTV-u je ostalo Svjetsko prvenstvo koje će se 2022. godine igrati u Kataru.